ลุ้นกลุ่มแบงก์ช่วย
ดัชนีตลาดหุ้นไทยร่วงหลุด 1,700 จุดอีกครั้งจนได้
8 ต.ค. 2561

ลูบคมตลาดทุน : ธนะชัย ณ นคร
ดัชนีตลาดหุ้นไทยร่วงหลุด 1,700 จุดอีกครั้งจนได้
เมื่อวานนี้ปิดลบ 24.30 จุด มาอยู่ที่ 1,696.22 จุด ต่ำสุดในรอบ 21 เดือนพอดี
ดัชนีหุ้นไทยต่ำกว่าระดับ 1,700 จุดครั้งหลังสุดเมื่อวันที่ 9 กันยายน คือ 1,679.39 จุด ก่อนที่วันถัดมาจะดีดขึ้นมาแรง ทะยานขึ้นมาปิด 1,717.96 จุด
หรือเพิ่มขึ้น 38.57 จุด ถือว่าร้อนแรงมาก
อย่างที่พอจะทราบกัน ปัจจัยที่ถล่มหุ้นไทยในช่วงนี้มาจากปัจจัยต่างประเทศล้วน ๆ
ทั้งผลตอบแทนพันธบัตรสหรัฐที่เพิ่งสูงสุดในรอบ 7 ปี ปัญหาสถานการณ์ทางการค้าสหรัฐฯ–จีน ที่ยังวนเวียนหลอกหลอนนักลงทุนไม่รู้จบ และกลุ่มประเทศเกิดใหม่บางประเทศยังมีปัญหาเศรษฐกิจภายใน ฯลฯ
บรรดานักวิเคราะห์ ต่างมองว่าวันนี้มีโอกาสดัชนีปรับลงต่อ
พร้อมกับดีดลูกคิดแล้วประเมินแนวรับ 1,890–1,885 จุด
สาเหตุเพราะยังมีแรงขายจากนักลงทุนต่างประเทศ และนักลงทุนสถาบัน (กองทุน) ออกมาอีก
หากเป็นของต่างประเทศคงจะไปฉุดรั้งไม่ได้
เขาอยากขายก็คือขาย
ส่วนนักลงทุนในประเทศ อย่างกองทุนต่าง ๆ ต้องมาลุ้นว่า ขาย (ทำกำไร) กันพอหรือยัง และจะกลับมาซื้ออีกเมื่อไหร่
ขณะที่รายย่อยในระหว่างนี้ หากใครขาดทุนอยู่ และทนไหว ก็ต้องทนถือต่อไป
ใครทนไม่ไหว ก็ต้องตัดขาดทุน ขายทิ้งออกมา โดยเฉพาะบรรดากลุ่มที่เล่นแบบบัญชีมาร์จิ้น
ส่วนการเทรดของ “บล็อกเทรด” และ “โรบอตเทรด” ก็อาจจะมีอิทธิพลบ้างที่ทำให้ดัชนีปรับตัวลงแรงเช่นกัน
เชื่อว่า ราคาหุ้นขนาดใหญ่ ที่มีแนวโน้มผลประกอบการดีทั้งไตรมาส 3 และ 4 ปีนี้ และราคาลงมาแรง น่าจะเป็นเป้าหมายของกองทุน ที่จะเข้ามาเก็บ
ประเด็นคือ ในมุมมองของกองทุนมองว่า หุ้นเหล่านั้นราคาลงมาในระดับที่พอใจหรือยัง
ยิ่งหุ้นตัวไหนที่พบว่าใช้บัญชีมาร์จิ้นสูงมาก
ก็ยิ่งย่อมเป็นเป้าหมาย
การลงทุนในตลาดหุ้นเป็นเรื่อง zero sum game
ส่วนในสัปดาห์นี้ กลุ่มธนาคารพาณิชย์ จะเริ่มแจ้งผลประกอบการกันออกมาแล้ว
เริ่มจาก TISCO ในวันพฤหัสบดีที่ 11 ต.ค.นี้
บล.เอเซีย พลัส คาดการณ์ว่า TISCO จะมีกำไรสุทธิ 1,641 ล้านบาท เพิ่มจากไตรมาส 3/2560 ราว ๆ 4.4% 
เช่นเดียวกับ บล.เคทีบี (ประเทศไทย) ที่ประเมินไว้ว่า TISCO จะมีกำไรสุทธิ 1,600 ล้านบาท เพิ่มขึ้น 4% ส่วนโบรกฯ อื่น ๆ ต่างคาดการณ์ตัวเลขไว้ในระดับนี้เช่นกัน
ต้องมาลุ้นกันว่า TISCO จะสร้างเซอร์ไพรส์ได้หรือไม่ หรือมีกำไรมากกว่าที่นักวิเคราะห์คาดกันไว้
ล่าสุด เห็นว่า บล.เอเซีย พลัส ประเมินกำไรหุ้นกลุ่มธนาคารพาณิชย์ 10 แห่ง ที่เขาศึกษาไว้ ว่าจะมีกำไรรวมกัน 5.18 หมื่นล้านบาท เพิ่มขึ้น 9.2% จากไตรมาส 3/2560
แต่จะลดลง 3% จากไตรมาส 2/2561
เหตุผลก็เพราะยังได้รับผลกระทบจากรายได้ค่าธรรมเนียมธุรกรรมออนไลน์ กำไรธุรกรรม FX เพื่อค้า และ KX กำไรจากเงินลงทุน อ่อนตัวลง
ส่วนรายได้จากดอกเบี้ยสุทธิยังปรับตัวขึ้น
ตัวเลขที่น่าสนใจเพิ่มเติมคือ หุ้นทั้ง 10 แบงก์ที่เขาศึกษานั้นพบว่า มีถึง 9 แห่ง (รวมแบงก์ขนาดใหญ่ทั้ง SCB, KBANK, KTB, BBL) ต่างมีอัตราการเติบโตของกำไรเป็นบวก
ยกเว้น KKP ที่ปรับลดลงเล็กน้อยเท่านั้น
SCB, KBANK, KTB, BBL จะมีกำไรสุทธิรวมกัน 43,777 ล้านบาท เพิ่มขึ้น 10.4%
ธนาคารขนาดกลางและเล็ก จะมีกำไรรวมกัน 7,979 ล้านบาท เพิ่มขึ้น 2.8%
หากผลประกอบการเป็นไปตามที่นักวิเคราะห์คาดกันไว้ น่าจะพอช่วยให้บรรยากาศตลาดหุ้นดีขึ้นบ้าง
แต่หากกำไรต่ำกว่านักวิเคราะห์คาด
อาจจะต้องตัวใครตัวมันกันล่ะ